รมว.คลังแจงเด้งผอ.สลากเป็นสิทธิ์ตามกม.
"กิตติรัตน์"ชี้เด้ง ผอ.สลากฯ เป็นสิทธิบอร์ด ด้าน "สมชาติ"เล็งฟ้องหาความเป็นธรรม
12 เม.ย. 2555

"กิตติรัตน์"ชี้เด้ง ผอ.สลากฯ เป็นสิทธิบอร์ด ด้าน "สมชาติ"เล็งฟ้องหาความเป็นธรรม
นายกิตติรัตน์ ณ ระนอง รองนายกรัฐมนตรี และรมว.คลัง เปิดเผยว่า การบอกเลิกจ้างนายสมชาติ วงศ์วัฒนศานติ์  ผู้อำนวยการสำนักงานสลากกินแบ่งรัฐบาล ถือเป็นสิทธิตามกฎหมายของคณะกรรมการสลาก โดยในสัญญาจ้างระหว่างผู้จ้างและผู้ถูกจ้าง มีการกำหนดเงื่อนไขไว้ชัดเจน และได้มีการจ่ายเงินชดเชยในการเลิกจ้างครั้งนี้ ส่วนการสรรหาผู้อำนวยการสำนักงานสลากฯคนใหม่  ก็ต้องเป็นไปตามขั้นตอนของคณะกรรมการสำนักงานสลากฯ          ด้านนายสมชาติ วงศ์วัฒนศานต์ ผู้อำนวยการสำนักงานสลากกินแบ่งรัฐบาล กล่าวว่า ตนเองอยู่ระหว่างการให้ฝ่ายกฎหมายพิจารณาเพื่อหาช่องทางฟ้องร้องเพื่อเรียกร้องความเป็นธรรมให้ตัวเอง เพราะยืนยันว่าที่ผ่านมาตนเองไม่ได้ทำผิด และการอ้างว่าตนเองขาดภาวะผู้นำ ก็ขอเรียกร้องให้ผู้พิจารณาเลิกจ้างตนเองได้พิจารณาด้วยว่ามีภาวะผู้นำมากน้อยแค่ไหน          "ผมถูกบีบให้ทำในสิ่งที่มีปัญหาและเสี่ยงให้สำนักงานสลากถูกฟ้องร้อง ผมขอออกดีกว่า เมื่อผมไม่ปฎิบัติตามสิ่งที่ต้องการก็หาเรื่องว่าไม่มีภาวะผู้นำ.ตอนผมขึ้นเป็นผอ.ผมก็พร้อมที่จะออกทุกเมื่อ ยืนยันว่าผมไม่ได้ทำผิดอะไร" นายสมชาติ กล่าวกับพนักงานสำนักงานสลากฯ          ทั้งนี้เมื่อช่วงเช้าที่สหภาพแรงงานพนักงานรัฐวิสาหกิจ สำนักงานสลากฯ ได้รวมตัวเพื่อให้กำลังใจนายสมชาติที่ถูกบอกเลิกจ้างก่อนกำหนด และเรียกร้องขอความเป็นธรรมกับคำสั่งดังกล่าว โดยในวันที่ 17 เม.ย. สหภาพฯ จะได้ยื่นหนังสือถึง นายทนุศักดิ์ เล็กอุทัย รมช.คลังในฐานะกำกับดูแลสำนักงานสลากฯ และนายอารีพงศ์ ภู่ชอุ่ม ปลัดกระทรวงการคลังในฐานะประธานกรรมการสำนักงานสลากฯ หลังจากนั้นจะได้ยื่นหนังสือถึงนายกรัฐมนตรีต่อไป